ઋષભદેવ પરમાત્માના ધ્યાનમાં લીન બનેલા કુલપતિની સમીપ આવીને તેણે નમસ્કાર કર્યા. તે વખતે કુલપતિએ પણ ક્ષણભર તેના દેહની દુર્ગંધ પ્રત્યે દુર્ભાવ દર્શાવી પૂછ્યું, “હે વત્સ! તારા દેહમાંથી આવી ભયંકર દુર્ગંધ કેમ પ્રસરે છે? આ ઘોર વનમાં તું દુઃખી થઈને શા માટે રખડે છે? કુલપતિના સાંત્વનભર્યા વચનો સાંભળી આંખોના અશ્રુને લૂંછતી દુર્ગંધાએ પોતાની દુઃખભરી કથની કહી. અને પોતાના દુઃખના નિવારણ માટે કુલપતિને ઉપાય પૂછવા લાગી. કુલપતિએ કહ્યુંકે, “હે વત્સ! હું કંઈ કેવળજ્ઞાની નથી કે તારા પૂર્વભવોના ક્યાં કર્મનો ઉદય તું ભોગવી રહી છે તે તને કહી શકું. પરંતુ તું શત્રુંજય મહાતીર્થની સ્પર્શના કરી રૈવતગિરિ તીર્થની યાત્રા કરવા જ! ત્યાં કેવલીભગવંતોએ પણ જેનો મહિમા ગાયો છે એવા ગજેન્દ્રપદ કુંડના નિર્મળ જળ વડે સ્નાન કરવાથી તારા અશુભ કર્મોનો ક્ષય થશે.”